Lions-haker swaar gestraf vir kniestampDie Lions-haker Robbie Coetzee se rooi kaart in sy span se Superrugby-wedstryd teen die Kings op Ellispark het hom op die koop toe ʼn lang skorsing besorg. Sanzaar, die beheerliggaam van die reeks, het Maandag in ʼn verklaring aangekondig dat hy vir vyf weke geskors word, en eers weer op 2 Julie mag speel. Die Lions se loslootjie eerskomende naweek, en die daaropvolgende toetsgleuf, beteken hy sal slegs die span se wedstryd teen die Sunwolves op 1 Julie misloop. Coetzee het skuld erken dat hy ʼn teenstander met die knie bygekom het, wat hom saam met sy verskoning teenoor die teenstander en die berou wat hy getoon het, ʼn geregverdigde skorsing van agt weke laat vryspring het. ♦ Sy skorsing volg op dié van twee spelers in die plaaslike Supersportreeks. Victor Sekekete, ʼn losvoorspeler van die Goue Leeus-vyftiental, is vir vyf weke geskors nadat hy ʼn Valkespeler met ʼn stywe arm geloop het; en Lodewyk Uys, ʼn losvoorspeler van die SWD Arende, is vir ʼn week geskors nadat hy teen die Westelike Provinsie ʼn teenstander met ʼn elmboog in die gesig bygekom het.